শ্রোতা তনু মুখ খোলে, আমি ভালো নেই। শত চেষ্টা করেও ভালো থাকতে পারিনি। আমার এখন বেঁচে থাকতে ইচ্ছে করে না। তার কথায় বিস্মিত নীরব, কেন এমন কথা বলছো? তুমি এই পৃথিবীতে এত মূল্যহীন নও। তনু তিরস্কারে হাসে, আমার সংসারে আমি বড় ফেলনা, তাই তো চলে গিয়ে বাঁচতে চাইছি। নীরব তনুকে সাহস জোগায়, তুমি কোথাও জয়েন করো। তাতে মনের হতাশা অনেক কমবে। মেয়েটির নিষ্প্রাণ মুখচ্ছবি, চাকরির কথা বললে বাসায় অশান্তি আরো বেড়ে যায়। নীরব নিজের কথায় জোর বাড়ায়, তুমি খুব ভুল করছো। তোমার পায়ের নিচের মাটি শক্ত করতে হবে। তনু নীরবকে থামায়, আমার কথা ছাড়ো। তোমার কথা শুনতে খুব ভালো লাগছে।